CELEX: 52015PC0417
Language: el
Date: 2015-09-03
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να λάβει η Ευρωπαϊκή Ένωση όσον αφορά την έκδοση απόφασης από τη μεικτή επιτροπή ΕΕ-ΕΖΕΣ για την απλούστευση των διατυπώσεων κατά τις εμπορευματικές συναλλαγές και την έκδοση απόφασης από τη μεικτή επιτροπή ΕΕ-ΕΖΕΣ για την κοινή διαμετακόμιση, σχετικά με τις προσκλήσεις προς τη Δημοκρατία της Σερβίας για προσχώρηση στη σύμβαση για την απλούστευση των διατυπώσεων κατά τις εμπορευματικές συναλλαγές και στη σύμβαση περί κοινού καθεστώτος διαμετακόμισης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.9.2015
            COM(2015) 417 final
            2015/0186(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να λάβει η Ευρωπαϊκή Ένωση όσον αφορά την έκδοση απόφασης από τη μεικτή επιτροπή ΕΕ-ΕΖΕΣ για την απλούστευση των διατυπώσεων κατά τις εμπορευματικές συναλλαγές και την έκδοση απόφασης από τη μεικτή επιτροπή ΕΕ-ΕΖΕΣ για την κοινή διαμετακόμιση, σχετικά με τις προσκλήσεις προς τη Δημοκρατία της Σερβίας για προσχώρηση στη σύμβαση για την απλούστευση των διατυπώσεων κατά τις εμπορευματικές συναλλαγές και στη σύμβαση περί κοινού καθεστώτος διαμετακόμισης 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Η σύμβαση για την απλούστευση των διατυπώσεων κατά τις εμπορευματικές συναλλαγές και η σύμβαση περί κοινού καθεστώτος διαμετακόμισης συνήφθησαν στις 20 Μαΐου 1987 μεταξύ της Ευρωπαϊκής Κοινότητας και των χωρών της ΕΖΕΣ. 
            
            
               Με την ανακοίνωση της Ευρωπαϊκής Επιτροπής, του 2001, προς το Ευρωπαϊκό Κοινοβούλιο και το Συμβούλιο, σχετικά με τη στρατηγική προετοιμασίας των χωρών οι οποίες είναι υποψήφιες για προσχώρηση στις συμβάσεις ΕΚ-ΕΖΕΣ του 1987 περί κοινού καθεστώτος διαμετακόμισης και για την απλούστευση των διατυπώσεων κατά τις εμπορευματικές συναλλαγές, την οποία ακολούθησαν η ανακοίνωση της Ευρωπαϊκής Επιτροπής, του 2010, προς το Ευρωπαϊκό Κοινοβούλιο και το Συμβούλιο, σχετικά με τη στρατηγική προετοιμασίας ορισμένων γειτονικών χωρών για προσχώρηση και στις δύο συμβάσεις, καθώς και τα συμπεράσματα του Συμβουλίου, της 14ης Απριλίου 2011, με τα οποία επιβεβαιώνεται η προσέγγιση που υιοθετήθηκε στις δύο ανακοινώσεις, προβλέπεται στήριξη για ορισμένες χώρες στις προσπάθειές τους να προσχωρήσουν στις συμβάσεις. 
            
            
               Σκοπός της παρούσας απόφασης είναι η έγκριση της κοινής θέσης της ΕΕ όσον αφορά το σχέδιο απόφασης αριθ. .../2015 της μεικτής επιτροπής ΕΕ-ΕΖΕΣ για την απλούστευση των διατυπώσεων κατά τις εμπορευματικές συναλλαγές και το σχέδιο απόφασης αριθ. .../2015 της μεικτής επιτροπής ΕΕ-ΕΖΕΣ για την κοινή διαμετακόμιση, σχετικά με την πρόσκληση προς τη Δημοκρατία της Σερβίας για προσχώρηση στις συμβάσεις.
            
            
               Συνοχή με τις υφιστάμενες διατάξεις στον τομέα πολιτικής
            
            
               Δεν υφίστανται ισχύουσες διατάξεις στον τομέα που αφορά η πρόταση.
            
            
               Συνοχή με άλλες πολιτικές της Ένωσης
            
            
               Η πρόταση είναι σύμφωνη με τη στρατηγική για την προώθηση της ανταγωνιστικότητας και της οικονομικής ανάπτυξης της ΕΕ.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               Νομική βάση
            
            
               Με τις συμβάσεις καθορίζονται τα μέτρα που διευκολύνουν τη διακίνηση των εμπορευμάτων μεταξύ της Ευρωπαϊκής Ένωσης, της Δημοκρατίας της Ισλανδίας, της πρώην Γιουγκοσλαβικής Δημοκρατίας της Μακεδονίας, του Βασιλείου της Νορβηγίας, της Ελβετικής Συνομοσπονδίας και της Δημοκρατίας της Τουρκίας.
            
            
               Η Δημοκρατία της Σερβίας διατύπωσε την επιθυμία της να προσχωρήσει στις συμβάσεις μετά την πλήρωση των νομικών και διαρθρωτικών απαιτήσεων, καθώς και εκείνων που αφορούν την τεχνολογία πληροφοριών, οι οποίες αποτελούν προϋποθέσεις για την προσχώρηση.
            
            
               Σύμφωνα με τις διατάξεις του άρθρου 11 παράγραφος 3 της σύμβασης για την απλούστευση των διατυπώσεων κατά τις εμπορευματικές συναλλαγές και τις διατάξεις του άρθρου 15 παράγραφος 3 της σύμβασης περί κοινού καθεστώτος διαμετακόμισης, οι μεικτές επιτροπές ΕΕ-ΕΖΕΣ προσκαλούν με σχετική απόφαση τρίτη χώρα, κατά την έννοια του άρθρου 1 παράγραφος 2 και του άρθρου 3 παράγραφος 1 στοιχείο γ), αντιστοίχως, να προσχωρήσει στις συμβάσεις, σύμφωνα με τη διαδικασία που ορίζεται στο άρθρο 11α και στο άρθρο 15α, αντιστοίχως.
            
            
               Οι μεικτές επιτροπές ΕΕ-ΕΖΕΣ απευθύνουν τις εν λόγω προσκλήσεις εφόσον η χώρα αποδεικνύει ότι είναι σε θέση να συμμορφωθεί προς τους λεπτομερείς κανόνες εφαρμογής των διατάξεων των συμβάσεων. 
            
            
               Κατόπιν εντολής της ομάδας εργασίας ΕΕ-ΕΖΕΣ για την κοινή διαμετακόμιση και για την απλούστευση των διατυπώσεων κατά τις εμπορευματικές συναλλαγές, η αποστολή αξιολόγησης, η οποία εξέτασε κυρίως την προσαρμογή των εθνικών τελωνειακών διατάξεων της Δημοκρατίας της Σερβίας, τη δημιουργία των απαιτούμενων για τη διαχείριση της διαδικασίας δομών και την υλοποίηση του νέου μηχανογραφημένου συστήματος διαμετακόμισης (NCTS) που καθιστά δυνατή την εφαρμογή του κοινού καθεστώτος διαμετακόμισης, συμπέρανε ότι πληρούνταν οι όροι των προσκλήσεων.
            
            
               Αναλογικότητα
            
            
               Η πρόταση συνάδει με την αρχή της αναλογικότητας για τους εξής λόγους:
            
         
         
            
               Η προτεινόμενη μορφή δράσης είναι η μόνη δυνατή.
            
            
               Η προτεινόμενη μορφή δράσης δεν δημιουργεί οικονομική επιβάρυνση.
            
            
               Επιλογή της νομικής πράξης
            
            
               Προτεινόμενη νομική πράξη: Απόφαση.
            
            
               Δεν υπάρχει άλλη κατάλληλη νομική πράξη.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ
            
            
               Διαβουλεύσεις με τα ενδιαφερόμενα μέρη
            
            
               Πραγματοποιήθηκε διαβούλευση επί του σχεδίου απόφασης αριθ. .../2015 της μεικτής επιτροπής ΕΕ-ΕΖΕΣ για την απλούστευση των διατυπώσεων κατά τις εμπορευματικές συναλλαγές και του σχεδίου απόφασης αριθ. .../2015 της μεικτής επιτροπής ΕΕ-ΕΖΕΣ για την κοινή διαμετακόμιση, σχετικά με την πρόσκληση προς τη Δημοκρατία της Σερβίας για προσχώρηση στις συμβάσεις, με τα κράτη μέλη στο πλαίσιο του τμήματος «Τελωνειακός χαρακτήρας και διαμετακόμιση» της επιτροπής τελωνειακού κώδικα και με τα συμβαλλόμενα μέρη της σύμβασης στο πλαίσιο των ομάδων εργασίας ΕΕ-ΕΖΕΣ για την «κοινή διαμετακόμιση» και για την «απλούστευση των διατυπώσεων στις εμπορευματικές συναλλαγές», η οποία κατέληξε σε έγκριση. 
            
            
               Περίληψη των απαντήσεων και τρόπος με τον οποίο ελήφθησαν υπόψη:
            
            
               Ευνοϊκή γνώμη.
            
            
               Συγκέντρωση και χρήση εμπειρογνωμοσύνης
            
            
               Δεν υπήρξε ανάγκη προσφυγής σε εξωτερικούς εμπειρογνώμονες.
            
            
               Εκτίμηση επιπτώσεων
            
            
               Η προσχώρηση στις συμβάσεις αποτελεί μέρος της προενταξιακής στρατηγικής της Δημοκρατίας της Σερβίας για προσχώρηση στην Ευρωπαϊκή Ένωση. Η προσχώρηση στις συμβάσεις θα έχει ως αποτέλεσμα την εναρμόνιση με το κοινοτικό κεκτημένο στον τομέα της διαμετακόμισης. Η καθιέρωση της κοινής διαμετακόμισης στη Δημοκρατία της Σερβίας ως εναλλακτικής επιλογής έναντι του καθεστώτος TIR θα διευκολύνει περαιτέρω τη διαμετακόμιση, θα επιφέρει μείωση του κόστους και ενδεχομένως αύξηση των εμπορικών συναλλαγών.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει επιπτώσεις στον προϋπολογισμό της ΕΕ.
            
            
            
               2015/0186 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               σχετικά με τη θέση που πρέπει να λάβει η Ευρωπαϊκή Ένωση όσον αφορά την έκδοση απόφασης από τη μεικτή επιτροπή ΕΕ-ΕΖΕΣ για την απλούστευση των διατυπώσεων κατά τις εμπορευματικές συναλλαγές και την έκδοση απόφασης από τη μεικτή επιτροπή ΕΕ-ΕΖΕΣ για την κοινή διαμετακόμιση, σχετικά με τις προσκλήσεις προς τη Δημοκρατία της Σερβίας για προσχώρηση στη σύμβαση για την απλούστευση των διατυπώσεων κατά τις εμπορευματικές συναλλαγές και στη σύμβαση περί κοινού καθεστώτος διαμετακόμισης 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 11 παράγραφος 3 της σύμβασης μεταξύ της Ευρωπαϊκής Οικονομικής Κοινότητας, της Δημοκρατίας της Αυστρίας, της Δημοκρατίας της Φινλανδίας, της Δημοκρατίας της Ισλανδίας, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας για την απλούστευση των διατυπώσεων κατά τις εμπορευματικές συναλλαγές
                  1
                (η «σύμβαση για την απλούστευση των διατυπώσεων κατά τις εμπορευματικές συναλλαγές») εξουσιοδοτεί τη μεικτή επιτροπή ΕΕ-ΕΖΕΣ που συστήνεται με την εν λόγω σύμβαση να εγκρίνει με σχετική απόφασή της τις προσκλήσεις προς τρίτες χώρες, κατά την έννοια του άρθρου 1 παράγραφος 2, για προσχώρηση στην εν λόγω σύμβαση σύμφωνα με τη διαδικασία που ορίζεται στο άρθρο 11α.
            
            
               (2)Το άρθρο 15 παράγραφος 3 της σύμβασης μεταξύ της Ευρωπαϊκής Οικονομικής Κοινότητας, της Δημοκρατίας της Αυστρίας, της Δημοκρατίας της Φινλανδίας, της Δημοκρατίας της Ισλανδίας, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας περί κοινού καθεστώτος διαμετακόμισης
                  2
                (η «σύμβαση περί κοινού καθεστώτος διαμετακόμισης») εξουσιοδοτεί τη μεικτή επιτροπή ΕΕ-ΕΖΕΣ που συστήνεται με την εν λόγω σύμβαση να εγκρίνει με σχετική απόφαση τις προσκλήσεις προς τρίτες χώρες, κατά την έννοια του άρθρου 3 παράγραφος 1 στοιχείο γ), για προσχώρηση στην εν λόγω σύμβαση σύμφωνα με τη διαδικασία του άρθρου 15α.
            
            
               (3)Είναι σκόπιμο να καθοριστεί η θέση που πρέπει να λάβει η Ένωση στο πλαίσιο των εν λόγω μεικτών επιτροπών όσον αφορά τις αποφάσεις σχετικά με τις προσκλήσεις προς τη Δημοκρατία της Σερβίας για προσχώρηση στις εν λόγω συμβάσεις.
            
            
               (4)Η θέση της Ένωσης στο πλαίσιο των εν λόγω μεικτών επιτροπών θα πρέπει, επομένως, να βασιστεί στα συνημμένα σχέδια αποφάσεων,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση της Ένωσης στο πλαίσιο της μεικτής επιτροπής ΕΕ-ΕΖΕΣ για την απλούστευση των διατυπώσεων κατά τις εμπορευματικές συναλλαγές, όσον αφορά την πρόσκληση προς τη Δημοκρατία της Σερβίας για προσχώρηση στη σύμβαση για την απλούστευση των διατυπώσεων κατά τις εμπορευματικές συναλλαγές, βασίζεται στο σχέδιο απόφασης της εν λόγω μεικτής επιτροπής που επισυνάπτεται στην παρούσα απόφαση.
            
            
               Άρθρο 2
            
            
               Η θέση της Ένωσης στο πλαίσιο της μεικτής επιτροπής ΕΕ-ΕΖΕΣ για την κοινή διαμετακόμιση, όσον αφορά την πρόσκληση προς τη Δημοκρατία της Σερβίας για προσχώρηση στη σύμβαση περί κοινού καθεστώτος διαμετακόμισης, βασίζεται στο σχέδιο απόφασης της εν λόγω μεικτής επιτροπής που επισυνάπτεται στην παρούσα απόφαση.
            
            
               Άρθρο 3
            
            
               Εφόσον διαπιστωθεί η συμμόρφωση της Δημοκρατίας της Σερβίας προς τους τεχνικούς όρους της προσχώρησης, ο αντιπρόσωπος της Ένωσης στις μεικτές επιτροπές που αναφέρονται στα άρθρα 1 και 2, αντιστοίχως, προτείνει αποφάσεις για να προσκληθεί η Δημοκρατία της Σερβίας να προσχωρήσει στις συμβάσεις και ψηφίζει επί των αποφάσεων αυτών σύμφωνα με τα άρθρα 1 και 2 της παρούσας απόφασης.
            
            
               Άρθρο 4
            
            
               Μετά την έκδοσή τους, η απόφαση της μεικτής επιτροπής ΕΕ-ΕΖΕΣ για την απλούστευση των διατυπώσεων κατά τις εμπορευματικές συναλλαγές και η απόφαση της μεικτής επιτροπής ΕΕ-ΕΖΕΣ για το κοινό καθεστώς διαμετακόμισης δημοσιεύονται στην Επίσημη Εφημερίδα της Ευρωπαϊκής Ένωσης.
            
            
               Άρθρο 5
            
            
               Η παρούσα απόφαση αρχίζει να ισχύει την ημέρα της έκδοσής της.
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
               
            
         
         
            
                  
                     (1)
                  ΕΕ L 134 της 22.5.1987, σ. 2.
               
               
                  
                     (2)
                  ΕΕ L 226 της 13.8.1987, σ. 2.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.9.2015
            COM(2015) 417 final
            ΠΑΡΑΡΤΗΜΑΤΑ
            της
            Πρότασης απόφασης του Συμβουλίου
            σχετικά με τη θέση που πρέπει να λάβει η Ευρωπαϊκή Ένωση όσον αφορά την έκδοση απόφασης από τη μεικτή επιτροπή ΕΕ-ΕΖΕΣ για την απλούστευση των διατυπώσεων κατά τις εμπορευματικές συναλλαγές και την έκδοση απόφασης από τη μεικτή επιτροπή ΕΕ-ΕΖΕΣ για την κοινή διαμετακόμιση, σχετικά με τις προσκλήσεις προς τη Δημοκρατία της Σερβίας για προσχώρηση στη σύμβαση για την απλούστευση των διατυπώσεων κατά τις εμπορευματικές συναλλαγές και στη σύμβαση περί κοινού καθεστώτος διαμετακόμισης 
            
               
         
         
            
               ΠΑΡΑΡΤΗΜΑΤΑ
            
            
               της
            
            
               Πρότασης απόφασης του Συμβουλίου
            
            
               σχετικά με τη θέση που πρέπει να λάβει η Ευρωπαϊκή Ένωση όσον αφορά την έκδοση απόφασης από τη μεικτή επιτροπή ΕΕ-ΕΖΕΣ για την απλούστευση των διατυπώσεων κατά τις εμπορευματικές συναλλαγές και την έκδοση απόφασης από τη μεικτή επιτροπή ΕΕ-ΕΖΕΣ για την κοινή διαμετακόμιση, σχετικά με τις προσκλήσεις προς τη Δημοκρατία της Σερβίας για προσχώρηση στη σύμβαση για την απλούστευση των διατυπώσεων κατά τις εμπορευματικές συναλλαγές και στη σύμβαση περί κοινού καθεστώτος διαμετακόμισης 
            
            
               ΠΑΡΑΡΤΗΜΑ 1
            
            
               Πρόταση απόφασης αριθ. .../2015 της μεικτής επιτροπής ΕΕ-ΕΖΕΣ για την απλούστευση των διατυπώσεων κατά τις εμπορευματικές συναλλαγές όσον αφορά την πρόσκληση προς τη Δημοκρατία της Σερβίας για προσχώρηση στη σύμβαση της 20ής Μαΐου 1987 για την απλούστευση των διατυπώσεων κατά τις εμπορευματικές συναλλαγές 
               
            
               Η ΜΕΙΚΤΗ ΕΠΙΤΡΟΠΗ ΕΕ-ΕΖΕΣ,
            
            
               Έχοντας υπόψη τη σύμβαση της 20ής Μαΐου 1987 για την απλούστευση των διατυπώσεων κατά τις εμπορευματικές συναλλαγές
                  1
                («η σύμβαση»), και ιδίως το άρθρο 11 παράγραφος 3,
            
            
            
               Εκτιμώντας τα ακόλουθα:
            
            
               (1)
                     Οι εμπορευματικές συναλλαγές με τη Δημοκρατία της Σερβίας θα διευκολυνθούν με την απλούστευση των διατυπώσεων που αφορούν τις εμπορευματικές συναλλαγές μεταξύ της Δημοκρατίας της Σερβίας και της Ευρωπαϊκής Ένωσης, της Δημοκρατίας της Ισλανδίας, της πρώην Γιουγκοσλαβικής Δημοκρατίας της Μακεδονίας, του Βασιλείου της Νορβηγίας, της Ελβετικής Συνομοσπονδίας και της Δημοκρατίας της Τουρκίας.
            
            
               (2)
                     Με σκοπό την επίτευξη αυτής της απλούστευσης, είναι σκόπιμο να κληθεί η Δημοκρατία της Σερβίας να προσχωρήσει στη σύμβαση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Σύμφωνα με το άρθρο 11α της σύμβασης, η Δημοκρατία της Σερβίας καλείται να προσχωρήσει στη σύμβαση από την 1η Δεκεμβρίου 2015.
            
            
               Άρθρο 2
            
            
               Η παρούσα απόφαση αρχίζει να ισχύει από την ημερομηνία έκδοσής της.
            
            
               (τόπος),             2015,
            
            
                  
            
         
         
            
               Για τη Μεικτή Επιτροπή ΕΕ-ΕΖΕΣ
            
            
                  
                     
                     
                     
                     
                     
                     Ο Πρόεδρος
            
            
               ΠΑΡΑΡΤΗΜΑ 2
            
            
               Πρόταση απόφασης αριθ. .../2015 της μεικτής επιτροπής ΕΕ-ΕΖΕΣ για το κοινό καθεστώς διαμετακόμισης σχετικά με την πρόσκληση προς τη Δημοκρατία της Σερβίας για προσχώρηση στη σύμβαση της 20ής Μαΐου 1987 περί κοινού καθεστώτος διαμετακόμισης 
            
            
               Η ΜΕΙΚΤΗ ΕΠΙΤΡΟΠΗ ΕΕ-ΕΖΕΣ,
            
            
               Έχοντας υπόψη τη σύμβαση της 20ής Μαΐου 1987 περί κοινού καθεστώτος διαμετακόμισης
                  2
                («η σύμβαση»), και ιδίως το άρθρο 15 παράγραφος 3 στοιχείο ε),
            
            
               Εκτιμώντας τα ακόλουθα:
            
            
               (1)
                     Η προώθηση των εμπορικών συναλλαγών με τη Δημοκρατία της Σερβίας θα διευκολυνθεί με ένα κοινό καθεστώς διαμετακόμισης για τα εμπορεύματα που μεταφέρονται μεταξύ της Δημοκρατίας της Σερβίας και της Ευρωπαϊκής Ένωσης, της Δημοκρατίας της Ισλανδίας, της πρώην Γιουγκοσλαβικής Δημοκρατίας της Μακεδονίας, του Βασιλείου της Νορβηγίας, της Ελβετικής Συνομοσπονδίας και της Δημοκρατίας της Τουρκίας.
            
            
               (2)
                     Με σκοπό την επίτευξη αυτής της διαδικασίας, είναι σκόπιμο να κληθεί η Δημοκρατία της Σερβίας να προσχωρήσει στη σύμβαση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Σύμφωνα με το άρθρο 15α της σύμβασης, η Δημοκρατία της Σερβίας καλείται να προσχωρήσει στη σύμβαση από την 1η Δεκεμβρίου 2015. 
            
            
               Άρθρο 2
            
            
               Η παρούσα απόφαση αρχίζει να ισχύει από την ημερομηνία έκδοσής της.
            
            
               (τόπος),             2015, 
            
            
            
                  
                     
                     
                     
                     
                     
                     
            
            
               Για τη Μεικτή Επιτροπή ΕΕ-ΕΖΕΣ
            
            
                  
                     
                     
                     
                     
                     
                     Ο Πρόεδρος
            
            
         
         
            
                  
                     (1)
                  ΕΕ L 134 της 22.5.1987, σ. 2.
               
               
                  
                     (2)
                  ΕΕ L 226 της 13.8.1987, σ. 2.